b'\n_START_ARTICLE_\nKejkavus I.\n_START_SECTION_\nPrihod na oblast\n_START_PARAGRAPH_\nPo smrti Kejhusreva I. po bitki pri Ala\xc5\x9fehirju leta 1211 so se Kejkavus in njegova brata Kajferidun Ibrahim in  Kejkubad  spli zaradi nasledstva. Kejkubad je imel sprva nekaj podpore kralja Kilikijske Armenije Leona I. in strica Tugril\xc5\xa1aha, neodvisnega vladarja Erzuruma, Kajferidun pa je z iskanjem podpore pri ciprskih Frankih ogro\xc5\xbeal nedavno osvojeno pristani\xc5\xa1\xc4\x8de Antalya. Ve\xc4\x8dina emirjev in veleposestnikov v sultanatu je podpiralo Kejkavusa. Kejkavus je iz svoje baze v Malatyi osvojil Kayseri in nato Konyo in prisilil Leona I., da je prestopil na njegovo stran. Kejkubad je moral pobegniti v trdnjavo v Ankari, od koder je iskal pomo\xc4\x8d turkmenskih plemen iz Kastamonuja. Kejkavus je kmalu aretiral oba brata si zagotovil seld\xc5\xbeu\xc5\xa1ki prestol._NEWLINE_V tem dokaj nevarnem \xc4\x8dasu se je Kejkavus pogajal za mir s cesarjem Nikejskega cesarstva Teodorom Laskarisom. S podpisom miru so se sovra\xc5\xbenosti med dr\xc5\xbeavama kon\xc4\x8dale, \xc4\x8deprav so turkmenski nomadi \xc5\xa1e naprej ob\xc4\x8dasno povzro\xc4\x8dali te\xc5\xbeave na meji.\n_START_SECTION_\nVzhodna meja in peta kri\xc5\xbearska vojna\n_START_PARAGRAPH_\nPo zavarovanju Antalye in zahodne meje sultanata se je Kejkavus obrnil proti vzhodu. Med peto kri\xc5\xbearsko vojno so kri\xc5\xbearji z njim sklenili zavezni\xc5\xa1tvo in prisilili Ajubide na vojskovanje na dveh frontah.\n_START_SECTION_\nOsvojitev Sinopa\n_START_PARAGRAPH_\nKejkavusov najpomembnej\xc5\xa1i politi\xc4\x8dni uspeh bila zasedba \xc4\x8drnomorskega pristani\xc5\xa1\xc4\x8da Sinop.  Leta 1214 so Turkmeni ujeli trabzonskega cesarja Alekseja Komnena, ki je bil na lovu v okolici Trabzona. Ujetnika je predal sultanu, ta pa je njegovo  osvoboditev pogojeval s predajo Sinopa in vazalstvom Trabzonskega cesarstva. Bizantinci so na zamenjavo pristali. Seld\xc5\xbeuki so s tem dobili izhod na \xc4\x8crno morje in hkrati prekinili ozemeljsko povezavo med Nikejskim in Trabzonskim cesarstvom. Sporazum je za\xc4\x8del veljati v nedeljo, 1. novembra 1214._NEWLINE_Po predaji Sinopa se je trgovanje z Evropo in bizantinskima cesarstvoma neovirano nadaljevalo. Kejkavus je za guvernerja mesta, v katerem so \xc5\xbeiveli tako Turki kot Grki,  imenoval Armenca Raisa Hetouma. Od aprila do septembra 1215 je pod vodstvom gr\xc5\xa1kega arhitekta Sebasta obnovil mestno obzidje. Stro\xc5\xa1ke obnove je pla\xc4\x8dalo petnajst emirjev. Zaklju\xc4\x8dek del so po\xc4\x8dastili z dvojezi\xc4\x8dno spominsko plo\xc5\xa1\xc4\x8do na stolpu pri zahodnih mestnih  vratih.'